काजलगाव,23  सेप्तेम्बरःराइज्योनि सिङाव थानाय गुबुन गुबुन जिल्लाफोराव जिल्ला खुंथायआ थागिबि नोगोरारिफोरखौ कभिड -  19  नि गोसारनाय थासारियाव सांग्राङै आरो रैखाथियै थानो फोसावबाय थानायनि गेजेरावनो आसाम सरकारनि बिथोन होनायाव चिरां जिल्लानि खुंगिरि गौतम तालुकदार आरो चिरांनि डि डि एम ए नि मासिगिरिया सुबुं थुबुर जानाय जायगाफोराव गोनांथारै मास्क गान्नांगौनि बिथोन होदों ।जिल्लानि जेरै बाजार,देहा फाहामसालि,मावख' बायदि सुबुं थुबुर जानाय ओन्सोलाव सुबुंफोरखौ देहा आरो जिउ रैखाथिनि थाखाय गोनांथारै मास्क गान्नांगौ होन्नानै बिथोन होनायजों लोगोसे जिल्ला खुंगिरि गौतम तालुकदारआ राइज्यो सरकारनि बिथोन बायदियै फोसावदोंदि - जिल्लानि सिङाव कभिड -  19  नि गोसारनाय जिन्ज्रिखौ बसनो आरो दबथायनो थांनायाव जाहाथे सुबुंफोरा देहा बिफाननि फोसावनाय नेम - खान्थिखौ गोनांथारै फालिनांगौ होन्नानै बुङो ।